Apr 12,2015
క్యూ4 ఫలితాలపైనే దృష్టి
              బిజినెస్‌ డెస్క్‌ : ఏప్రిల్‌ 13తో ప్రారంభమయ్యే వారంలో దేశీయ స్టాక్‌ మార్కెట్లను ప్రధానంగా వివిధ కంపెనీల క్రితం నాలుగో త్రైమాసికం ఆర్ధిక ఫలితాల అంచనాలు ప్రభావితం చేయనున్నాయి. వచ్చే వారంలో వినియోగదారుల ద్రవ్యోల్బణం సూచీ (సిపిఐ), టోకు ద్రవ్యోల్బణం సూచీలను కేంద్ర గణంకాల శాఖ వెల్లడించనుంది. ఈ గణంకాలను మదుపర్లు కీలకంగా తీసుకోనున్నారు. క్రితం శుక్రవారం వెల్లడించిన ఫిబ్రవరి పారిశ్రామికోత్పత్తి సూచీ మార్కెట్లకు మద్దతుగా నిలిచే అవకాశాలున్నాయి. మరోవైపు భారత రేటింగ్‌ను పెంచుతూ మూడీస్‌ చేసిన ప్రకటన అనుకూలంగా మారనుందని బ్రోకర్లు పేర్కొంటున్నారు. మంగళవారం డాక్టర్‌ బిఆర్‌ అంబేద్కర్‌ జయంతి కావడంతో మార్కెట్లు పని చేయవు.
వరుసగా రెండో వారంలోనూ ర్యాలీ
                 రేటింగ్‌ ఎజెన్సీ మూడీస్‌ భారత పరపతిని పెంచుతూ చేసిన ప్రకటనకు తోడు పారిశ్రామికోత్పత్తి పుంజుకుంటుందన్న అంచనాల్లో ఏప్రిల్‌ 10తో ముగిసిన వారంలో మార్కెట్లు లాభాల్లో ముగిశాయి. దీంతో వరుసగా రెండో వారంలోనూ మార్కెట్లు రాణించాయి. ఈ నేపధ్యంలోనే గత శుక్రవారంతో ముగిసిన వారంలో బిఎస్‌ఇ సెన్సెక్స్‌ 619.24 పాయింట్లు లేదా 2.19 శాతం పెరిగి 28,879.38 వద్ద నమోదయ్యింది. నేషనల్‌ స్టాక్‌ ఎక్సేంజీ నిఫ్టీ 194.10 పాయింట్లు లేదా 2.26 శాతం రాణించి 8,780.35 వద్ద ముగిసింది. బిఎస్‌ఇలో మిడ్‌క్యాప్‌ సూచీ 3.19 శాతం, స్మాల్‌క్యాప్‌ సూచీ 6.28 శాతం చొప్పున రాణించాయి.
క్రితం వారం ప్రధానాంశాలు
         రిజర్వు బ్యాంకు ఆఫ్‌ ఇండియా (ఆర్‌బిఐ) గవర్నర్‌ రఘురాం రాజన్‌ మంగళవారం నిర్వహించిన ఆర్‌బిఐ ద్రవ్య పరపతి విధాన సమీక్షలో ఇప్పటికే తగ్గించిన వడ్డీ రేట్ల ప్రతిఫలాలను రుణ గ్రహీతలకు తక్షణమే అందించాలని బ్యాంకర్లకు సూచించడం, బ్యాంకులు ఆ విధంగా చర్యలు తీసుకోవడంతో మార్కెట్లకు కొంత మద్దతు లభించింది. భారత రేటింగ్‌ను పెంచుతూ మూడీస్‌ గురువారం ప్రకటన చేయడం మార్కెట్లకు కలిసి వచ్చింది. మరోవైపు క్రితం ఆర్ధిక సంవత్సరంలో వాహన విక్రయాలు పుంజుకున్నాయన్న వార్తలతో ఆటోమొబైల్‌ రంగ సూచీలకు మద్దతు లభించింది.
రంగాల వారిగా..
        బిఎస్‌ఇలో లోహ, రియాల్టీ సూచీ గరిష్టంగా 5.6 శాతం చొప్పున రాణించాయి. ఎఫ్‌ఎంసిజి, కన్సూమర్‌ డ్యూరెబుల్స్‌, ఐటి, ఆయిల్‌ అండ్‌ గ్యాస్‌ సూచీ, ఎఫ్‌ఎంసిజి స్టాక్స్‌ 3-5 శాతం వరకు రాణించాయి. మహీంద్రా అండ్‌ మహీంద్రా షేర్‌ 7 శాతం, ఎన్‌టిపిసి 5 చొప్పున రాణించాయి.
           ఇదే వారంలో సత్యం కంప్యూటర్స్‌ కుంభకోణంలో ఆ కంపెనీ మాజీ ఛైర్మన్‌ రామలింగరాజుకు ఏడేళ్ల జైలు శిక్ష పడటంతో సత్యంను విలీనం చేసుకున్న టెక్‌ మహీంద్రా షేర్‌ విలువ 4 శాతం పెరిగింది. మొబైల్‌ టారీఫ్‌లు పెరగనున్నాయన్న అంచనాల్లో టెలికం షేర్లకు మద్దతు లభించింది. భారతీ ఎయిర్‌టెల్‌ 2 శాతం, ఐడియా సెల్యూలర్‌ 3 శాతం, రిలయన్స్‌ కమ్యూనికేషన్స్‌ ఏకంగా 18 శాతం చొప్పున పెరిగాయి.రిలయన్స్‌ ఇండిస్టీస్‌ ఇండిస్టీస్‌ 8 శాతం, కోల్‌ ఇండియా 7 శాతం, హిందాల్కో 4 శాతం, సెసాస్టెరిలైట్‌ 6 శాతం చొప్పున పెరిగాయి.
మీ స్నేహితులకు రికమెండ్ చెయ్యండి